b'\n_START_ARTICLE_\nVargonai\n_START_SECTION_\nSandara\n_START_PARAGRAPH_\nSvarbiausios vargon\xc5\xb3 dalys: vamzd\xc5\xbeiai (\xc4\xaf juos pu\xc4\x8diamas oras sukelia garsus), oro p\xc5\xabtimo sistema, arba p\xc5\xabtykla, ir grie\xc5\xbeykla._NEWLINE_Vamzd\xc5\xbeiai (kiekvienas j\xc5\xb3 duoda tik po vien\xc4\x85 gars\xc4\x85) skirstomi \xc4\xaf \xc5\xa1vilpiamuosius (dar vadinami fleitiniais, labialiniais) ir lie\xc5\xbeuv\xc4\x97linius; pagrind\xc4\x85 sudaro \xc5\xa1vilpiamieji, gaminami i\xc5\xa1 metalo (da\xc5\xbeniausiai alavo, \xc5\xa1vino) ir med\xc5\xbeio. Gars\xc5\xb3 tembras priklauso nuo vamzd\xc5\xbei\xc5\xb3 konstrukcijos, dali\xc5\xb3 proporcijos (menz\xc5\xabros) ir med\xc5\xbeiagos, i\xc5\xa1 kurios jie pagaminti. Lie\xc5\xbeuv\xc4\x97liniai vamzd\xc5\xbeiai naudojami daugiausia solo grojimui arba skambesio sodrumui padidinti._NEWLINE_Visi vargon\xc5\xb3 vamzd\xc5\xbeiai suskirstyti \xc4\xaf registrus, arba balsus (registr\xc4\x85 sudaro to paties tembro, da\xc5\xbenai vienos klaviat\xc5\xabros apimties vamzd\xc5\xbei\xc5\xb3 eil\xc4\x97). Registrai tarpusavyje skiriasi garso auk\xc5\xa1\xc4\x8diu (1\xe2\x80\x933 oktavomis, kvintomis, tercijomis ir kt.). Auk\xc5\xa1t\xc4\xaf lemia vamzd\xc5\xbeio ilgis (auk\xc5\xa1tis apib\xc5\xabdinamas C garso vamzd\xc5\xbeio ilgiu, i\xc5\xa1reik\xc5\xa1tu p\xc4\x97domis; notacij\xc4\x85 atitinkan\xc4\x8dio auk\xc5\xa1\xc4\x8dio registro C garso vamzdis yra 8 p\xc4\x97d\xc5\xb3, oktava auk\xc5\xa1tesnio registro\xc2\xa0\xe2\x80\x93 4 p\xc4\x97d\xc5\xb3, oktava \xc5\xbeemesnio\xc2\xa0\xe2\x80\x93 16 p\xc4\x97d\xc5\xb3 ir t. t.). Vargon\xc5\xb3 diapazonas b\xc5\xabna \xc4\xafvairus (dideli\xc5\xb3 vargon\xc5\xb3 siekia 10 oktav\xc5\xb3)._NEWLINE_Pagal kai kuriuos bendrus po\xc5\xbeymius registrai jungiami \xc4\xaf grupes; kiekvienai grupei valdyti \xc4\xafrengiama atskira klaviat\xc5\xabra (vargonai da\xc5\xbeniausiai turi 2\xe2\x80\x934 rankines klaviat\xc5\xabras, vadinamus manualus, ir 1 kojin\xc4\x99 klaviat\xc5\xabr\xc4\x85, arba pedalus). Grie\xc5\xbeykloje sumontuotos ir registr\xc5\xb3 valdymo rankenos._NEWLINE_Oro p\xc5\xabtimo sistem\xc4\x85 sudaro dumpl\xc4\x97s, oro takai ir oro paskirstymo d\xc4\x97\xc5\xbe\xc4\x97s. Oro p\xc5\xabtimo sistema ir grie\xc5\xbeykla, sujungtos pneumatiniais arba elektriniais mechanizmais, sudaro valdymo \xc4\xafrengin\xc4\xaf, arba valdytuvus._NEWLINE_Visi vargon\xc5\xb3 mazgai sumontuoti \xc4\xaf r\xc4\x97mus ir pastat\xc4\x85, kurio priekin\xc4\x97 dalis da\xc5\xbenai b\xc5\xabna meni\xc5\xa1kai apipavidalinta, yra svarbus patalpos architekt\xc5\xabrinis elementas, kai kada turintis ir menin\xc4\x99 vert\xc4\x99._NEWLINE_Vargon\xc5\xb3 sandara nusistov\xc4\x97jo XVI a., o tobulinta buvo iki XX a._NEWLINE_Naujausi patobulinimai: elektromechanin\xc4\x97 trakt\xc5\xabra, elektriniai kombinacij\xc5\xb3 mechanizmai.\n_START_SECTION_\nIstorija\n_START_PARAGRAPH_\nVargonai yra vienas seniausi\xc5\xb3 instrument\xc5\xb3. Visos j\xc5\xb3 formos susideda i\xc5\xa1 \xc5\xa1vilpyni\xc5\xb3, sverteli\xc5\xb3 arba klaviat\xc5\xabros ir oro tiekimo. Jie gali b\xc5\xabti kildinami i\xc5\xa1 paprastos antikos laik\xc5\xb3 Pano fleitos._NEWLINE_Ankstyviausi tikri vargonai\xc2\xa0\xe2\x80\x93 apie III a. pr. m. e. hidraulis. Aleksandrijoje Ktesibijas i\xc5\xa1rado hidraulinius vargonus (juose oras buvo pu\xc4\x8diamas 2 vandens siurbliais). Vargon\xc5\xb3 gamybos men\xc4\x85, i\xc5\xa1vystyt\xc4\x85 sen\xc5\xb3j\xc5\xb3 graik\xc5\xb3 ir rom\xc4\x97n\xc5\xb3, per\xc4\x97m\xc4\x97 Vidurini\xc5\xb3j\xc5\xb3 Ryt\xc5\xb3 tautos._NEWLINE_Apie 350\xc2\xa0m. e. m. Bizantijoje hidraulinius vargonus i\xc5\xa1st\xc5\xabm\xc4\x97 patobulinti dumpliniai. 660\xc2\xa0m. popie\xc5\xbeiaus Vitalijaus nurodymu vargonai prad\xc4\x97ti naudoti ba\xc5\xbeny\xc4\x8diose. Labiausiai jie paplito nuo IX a., o nuo XIV a. pradedama naudoti kojin\xc4\x97 klaviat\xc5\xabra-pedalas._NEWLINE_Nuo viduram\xc5\xbei\xc5\xb3 vargonai beveik i\xc5\xa1imtinai buvo paplit\xc4\x99 Europoje, v\xc4\x97liau pateko \xc4\xaf JAV. Svarbiausi \xc5\xa1iuolaikini\xc5\xb3 vargon\xc5\xb3 raidos tarpsniai t\xc4\x99siasi 2 t\xc5\xabkstan\xc4\x8dius met\xc5\xb3, per t\xc4\x85 laik\xc4\x85 buvo \xc4\xafvesta klaviat\xc5\xabra, prid\xc4\x97ti pedalai ir veikimo mechanizmas. Naujausias patobulinimas\xc2\xa0\xe2\x80\x93 elektros prijungimas mechanizmui.\n_START_SECTION_\nKompozitoriai\n_START_PARAGRAPH_\n\xc5\xbdymiausi kompozitoriai k\xc5\xabr\xc4\x99 vargonams: Dietrich Buxtehude, Johann Sebastian Bach, C\xc3\xa9sar Franck, Sigfrid Karg-Elert, Max Reger, Charles-Maria Widor, Marcel Dupre, Olivier Messiaen, Gyorgy Ligeti._NEWLINE_Lietuvi\xc5\xb3 kompozitoriai para\xc5\xa1\xc4\x99 reik\xc5\xa1ming\xc5\xb3 k\xc5\xabrini\xc5\xb3 vargonams: Juozas Naujalis, Mikalojus Konstantinas \xc4\x8ciurlionis, Vytautas Bacevi\xc4\x8dius, Teisutis Maka\xc4\x8dinas, Vytautas Barkauskas.\n_START_SECTION_\nVargonai Lietuvoje\n_START_PARAGRAPH_\nLietuvos ba\xc5\xbeny\xc4\x8diose vargonai buvo statomi nuo XVI a. Did\xc5\xbeiausi Lietuvos vargonai pastatyti Vilniaus universiteto \xc5\xa0v. Jon\xc5\xb3 ba\xc5\xbeny\xc4\x8dioje (UAB Vilniaus vargon\xc5\xb3 dirbtuv\xc4\x97, 1983\xe2\x80\x932000, 3 manualai, 64 registrai). Vieni seniausi\xc5\xb3 ir vertingiausi\xc5\xb3 yra Vilniaus Dominikon\xc5\xb3 ba\xc5\xbeny\xc4\x8dioje._NEWLINE_\xc5\xbdymiausi Lietuvos vargonininkai: Leopoldas Digrys, Bernardas Vasiliauskas, Gediminas Kviklys, Balys Vaitkus, J\xc5\xabrat\xc4\x97 Landsbergyt\xc4\x97 ir kt.'